Cosatu sê Reserwebank-beleid moet verander | Maroela Media
Lesetja Kganyago, nuutaangestelde goewerneur van die Suid-Afrikaanse Reserwebank Foto: Elmond Jiyane, GCIS
Die vakbondfederasie Cosatu het Dinsdag gesê die nuutaangestelde president van die Reserwebank, Lesetja Kganyago, moet beleidsverandering teweegbring.
"Hy moet die rampspoedige beleide van sy voorgangers radikaal verander," het Patrick Craven, woordvoerder vir Cosatu, in 'n verklaring gesê. "Dié beleide sowel as die Tesourie se beleid is een van die hoofredes vir die slakkepas ekonomiese groei, die verlies van duisende poste en die versuim om beleide van die regering en ANC in te stel om radikaal ons ekonomie te herstruktureer."
Craven het gesê Kganyago moet die beleid, dat inflasie as 'n bedreiging beskou word en dat dit gebruik word om hoë rentekoerse te regverdig, verander. "Stygende inflasie is 'n moontlike gevaar, maar is nie so gevaarlik soos werkloosheid, armoede en ongelykheid nie."
Hy het ook gesê Kganyago moet daarop aandring dat die Reserwebank genasionaliseer word en nie deur graderingsagentskappe, die Wêreldbank of die Internasionale Monetêre Fonds gelei moet word nie.
Pres. Jacob Zuma het Kganyago Maandag as Gill Marcus se opvolger aangekondig. Haar termyn verstryk op 8 November.
Dit verstom my hoe min kennis hierdie mense het. Hulle wil nie he graderingsagentskappe moet invloed he nie. Waar dink hulle kom geld vir beleggings vandaan?